Baublių lobis

Baublių lobis – Kretingos rajono savivaldybės teritorijoje, Baublių kaime rastas sidabro monetų lobis.

Lobis 
Lobį 1937 m. lapkričio 13 d. savo sodyboje rado ūkininkas Juozas Drungilas. Puodą su monetomis jis išarė toje vietoje, kur seniau stovėjusi smuklė. Pradinės mokyklos mokytojo paskatintas, kelias dešimtis monetų išsiuntė Vytauto Didžiojo kultūros muziejui, o 1800 monetų, sveriančių apie 5 kg, perdavė Kretingos muziejui.

1967 m. inventorizavus numizmatikos rinkinį nustatyta, kad muziejuje beliko 933 Lenkijos, Lietuvos, Prūsijos, Švedijos ir Olandijos valdovų XVII-XVIII a. pr. kaldintos 15 rūšių monetos. Didžiausią jų dalį (806) sudaro prūsiški šeštokai, iš kurių jauniausia moneta yra Prūsijos karaliaus Frydricho I 1709 m. Karaliaučiuje kaltas šeštokas.
 
Lobį saugo Kretingos muziejus.

Šaltiniai 
Eugenijus Ivanauskas. Lietuvos pinigų lobiai. Vilnius, 1995.

Lietuvos lobiai
Kretingos rajono paveldas